WHA ยืนบวก 1.43% สวนตลาดฯ โบรกฯ แนะซื้อ วางเป้า 5.02 บ. รับผลดีรัฐเร่งลงทุน EEC
WHA ยืนบวก 1.43% สวนตลาดฯ ล่าสุด ณ เวลา 16.00 น. อยู่ที่ 4.26 บาท บวก 0.06 บาท หรือ 1.43% สูงสุดที่ 4.32 บาท ต่ำสุดที่ 4.24 บาท ด้วยมูลค่าซื้อขาย 1.14 พันล้านบาท ฟาก โบรกฯ แนะ ซื้อ วางเป้า 5.02 บบาท รับผลดีรัฐเร่งลงทุน EEC ลุ้นปิดยอดขายที่ดินตามเป้า
2 ก.พ. 2561

ผู้สื่อข่าวรายงานว่า ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 16.00 น. อยู่ที่ 4.26 บาท บวก 0.06 บาท หรือ 1.43% สูงสุดที่ 4.32 บาท ต่ำสุดที่ 4.24 บาท ด้วยมูลค่าซื้อขาย 1.14 พันล้านบาท ขณะที่ดัชนีตลาดหุ้นไทยโดยลบ 0.21%
ด้าน บล.บัวหลวง ระบุในบทวิเคราะห์ ตามที่มีข่าวคณะกรรมการนโยบายการพัฒนาระเบียงเศรษฐกิจพิเศษภาคตะวันออก (บอร์ด EEC) เร่งดัน พ.ร.บ.เขตพัฒนาพิเศษภาคตะวันออก ผ่านสภานิติบัญญัติแห่งชาติ (สนช.) ภายในเดือนกุมภาพันธ์นี้ หลังอนุมัติเขตส่งเสริมนิคมอุตสาหกรรมเพิ่มเติมอีก 19 แห่ง พื้นที่ 2.62 หมื่นไร่ รองรับการลงทุนอีก 1.1 ล้านล้านบาท ในช่วง 10 ปีข้างหน้า ขณะที่ตั้งเป้าหมายการลงทุนปี 2561 ไว้ที่ 3 แสนล้านบาทนั้น ทั้งนี้ คาดว่า WHA รับผลดีจากข่าวนี้มากสุด เพราะพื้นที่ทั้งหมดของ WHA จะถูกยกระดับเป็นพื้นที่ที่ได้รับการสนับสนุน
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” ราคาพื้นฐาน 5.02 บาท โดย WHA นับเป็นผู้นำตลาดนิคมอุตสาหกรรม ด้วยส่วนครองตลาดเฉลี่ย 34% ในรอบ 9.5 ปีที่ผ่านมา หากสามารถปิดการขาย 300-1,000 ไร่ได้จริง จะช่วยเสริมยอดขายรอโอนซึ่งจะเป็นแหล่งรายได้ในอนาคตได้เป็นอย่างดี และใกล้เคียงกับเป้าขายปีนี้ที่ 1,400 ไร่ได้มากขึ้น
ส่วนการออก ICO หากทำได้จริง คาดว่าจะเกิดผลดี เพราะสามารถระดมทุนเพิ่มมาขยายการลงทุนและคืนหนี้ ขณะที่บริษัทมีสินทรัพย์ที่ดีสำหรับเป็นหลักทรัพย์อ้างอิงได้